Foto’s: Afrikaanse sangers smeul in glanskalenderSteve Hofmeyr glimlag vir Willem Botha se kamera ten bate van liefdadigheid. Talle van die land se vooraanstaande Afrikaanse kunstenaars het vir liefdadigheid voor die kameras gesmeul en is nou in ŉ spoggerige kalender te sien wat behoorlik kleur in 2019 gaan bring. Die kunstenaars, wat almal deel is van die Afrikaans is Groot-megakonsertreeks wat tans in Pretoria en vroeg volgende jaar in Kaapstad aangebied word, is Bobby van Jaarsveld en sy suster Karlien, Monique Steyn, Jay, Steve Hofmeyr, Die Heuwels Fantasties, Elvis Blue, Corlea, Dewald Wasserfall, Bok van Blerk, Tarryn Lamb en Riana Nel. Die wins wat gemaak word met die verkope van die kalender gaan aan Solidariteit Helpende Hand se #StopHonger-veldtog, wat poog om daagliks 8 000 behoeftige kleuters landwyd ŉ gesonde bord kos te gee. “Om dié massiewe taak te verrig moet ons sorg dat daar altesaam 1,5 miljoen borde kos by kleuterskole aan behoeftige kinders voorberei word,” het René Roux, hoof van kommunikasie by Solidariteit Helpende Hand, luidens ŉ mediaverklaring gesê. “Ons is dus afhanklik van skenkings om dié taak te verrig. Om perspektief te gee – die 8 000 kleuters is presies hoeveel mense elke aand die gehoor by die Afrikaans is Groot-konserte volpak. Helpende Hand is baie dankbaar vir dié inisiatief en die kunstenaars wat daarby betrokke is. Saam met hulle en die publiek kan ons almal sorg dat daar nie kleuters is wat honger gaan slaap nie,” het Roux bygevoeg. Die kalender is die inisiatief van Suna Robberts, ŉ stileerder en grimeerkunstenaar in die vermaakbedryf. “Ek loop al ses jaar met die idee in my kop rond dat dit lekker sou wees om ŉ kalender uit te bring. Ek het ŉ passie vir foto’s, mode en om oorboord te gaan met verskillende style. Intussen wou ek ook nog altyd betrokke raak by liefdadigheidswerk en met dié kalender kan ek nou albei my passies bymekaar bring,” het Robberts luidens ŉ mediaverklaring gesê. Robberts het gesê die Afrikaans is Groot-kunstenaars was meer as gewillig om in te spring om die #StopHonger-veldtog te ondersteun. “Dit was vir al die kunstenaars baie lekker om deel te wees van dié unieke fotosessies omdat dit iets buitengewoons en vir ŉ goeie doel is. Ek het besluit op ŉ blomme- en botaniese tema wat dit lekker lewendig en kleurvol maak,” voeg Robberts by. Die Afrikaanse sanger Willem Botha het al die foto’s geneem en geredigeer. “Hy wys met die eindproduk dat hy nie net kan sing nie, maar ook baie goeie foto’s kan neem. Ons hoor net goeie goed oor die kalender,” het Robberts afgesluit.